**dal**

keresem vonat izzad alattam a bordó műbőr

rohanó kopár pusztában keresem korán szürkül

magam az ablaküvegben kontúros vékony hártya

odafent neon ég bebábozódom egy hideg tájba

keresem utca szélben lobogó sötét ikrem

pergünk kirakatokon végig beégett némafilmen

mögöttünk fényflitteres város magam utcatábla

lopva nézünk csak egymás leoltott arcába

keresem férfi apró lakás az oktogonnál

hasra fordít úgy basz kataton mit is mondtál

legördül magam hogy is hívnak felkap egy inget

hogy is tényleg hogy is még a ritmusa sincs meg

**flux**

(1)

a kék égősort az ágy köré csavartad

tengert akartál hűvös hajnali partot

én belül dideregtem párás lett az ablak

hullámzó tested néztem a partra vetődő csapzott

mosolyt kába morajjal szélesen nőttél fölém

fodros tajtékot vetett alattunk a paplan

magunk alá gyűrted a maradék szabályt a fény

puha tengeráram siklott ujjak a szőke habban

elhúzódtál fáradt apály a bőrre vékony réteg

só száradt a hártyányi féltés az tartott csak ébren

akkor becéztél először fókának én meg

azt hittem hogy benned végre hazaértem

(2)

lepedő gyűrte arccal ébredt rá a város

kocsisor lüktetett tarkóján hosszú migrén

helyére került minden egyes apró ránc és

részlet én keltem fel kávét főzni megint én

a csorba bögrédet az ágy lábához tettem

ültünk a vedlett ágyneműn éreztem rám se néz

az apró pupilla az álmos porcelánból

a kanállal mantráztam nem nehéz nem nehéz

akkor kellett volna kiömlenem de mégis

lehúztam figyeltem a testem ahogy hozzád

nem akar nem akar csak a dagállyal úszik

súlytalan jégtömb üres mint a mennyország

**vákuum**

És jön a hajnal. Fény borzolja a válladon

A lúdbőrt. Köldökömben a maradék sötét.

A hasadra fordulsz. Látom, ahogy a gerinc

árkos vonalán remeg a por, a füst

egy lankás, túlexponált sávon.

Nem mondani semmi mélyet ilyenkor még.

Teli tüdővel lebegni a sós, nyári sekélyen.

Teljes erőből nem gondolni arra, hogy

ez a sokadik köldök a sokadik *mégsem* medre

lesz majd, egy kráter a kisszobádba kúszó,

múltbéli grandkanyon-arcon, hogy majd az én

köldökömben látod meg őt, de ugye megértem

és ugye nem haragszom, hogy az érintésemtől

majd beleroskadsz ebbe az arcba minden éjjel,

újraálmodod a zuhanást, mondod, ha

leérsz nem ébredsz fel. Mint valami vízjel,

úgy sejlik majd bőröd mögül át a magány,

a szégyen erezete, elvezet majd egy esős,

hideg őszbe, egy ereszcsatornába, bele

a mászkos tócsákba, a telefonba, harminchat

kongó percbe, csak a hiányaink tartanak össze

minket, látod, én így nem tudlak, persze, persze,

aztán hetente felhívsz, mintha mégis tudnál,

a részeg morajlást hallgatom a légüres

mondatoktól fülemre tapadt kagyló mélyén.

De még csak hajnal. Csak langyos mellkaskályha.

Kitapintom az ereket, a vadhúst, a bőrhibáid.

Még nem tudom a nyelvet megoldani, még nem.

Szemeid mögül az összes űr rámvilágít.